Maysa a pagtamdan a mannurat… agingga iti maudi a gundaway, adda pay laeng iti paborito a lamisaanna ti typewriter nga ar-aramatenna iti panagsuratna iti sarita, daniw ken nobela.
Dayta ni Francisco ‘Frank’ Quitasol, 70, iti Rissing, Bangar, La Union. Bangolan a mannurat manipud pay laeng idi dekada 60. Nagsursurat iti drama iti radio kas koma iti ABS-CBN, Bombo Radio ken MBC. Maysa a Bucaneg Awardee ti Gunglo dagiti Mannurat nga Ilocano-Filipinas.
“Parbangon ti panagsuratna ta naulimek pay laeng ti aglawlaw. Uray pay no agmaymaysa iti balay, dayta ti gundaway a panagsuratna.” Daytoy ti kinuna ni Ma’am Clarita a kaingungotna.
Idi 1960’s ti panangrugina a nagsursurat babaen iti panagsuratna bayat iti panagbasana iti kolehio. Idi dekada 70 ket nagsurat iti drama iti radio iti ABS-CBN idiay Dagupan City. Simmaruno a nagsurat iti Bombo Radio ket idi 1990’s ket limmipat iti MBC a ditoy ti nagretiruanna. Saanna met naliplipatan ti nagsursurat iti sarita ken nobela a dagitoy ket naipabpablaak iti Bannawag.
Naipasngay idi Marso 10, 1939 ken pimmusay idi Agosto 22, 2009 gapu iti mapapati nga atake iti high blood.
Iti panagsuratna, typewriter ti inar-aramatna, nga agpapan ita ket adda pay laeng ti maysa kadakuada iti lamisaanna iti pagtaenganda. Ti adda ita ti maikapat kadagiti inar-aramatna.
Inulilana ti asawana a ni Clarita ken dagiti annakna a da Loida, Rowel, Janice, Jayson ken Jessa, ken dagiti kakabsatna a da Udellia, Irene ken Juan.
Kaudian kadagiti nobelana ti “Mutia Ti Ressaac” a naipablaaw iti Bannawag itoy a tawen.
Kadduana itan iti GUMIL-Langit dagiti dadduma pay a mannurat a pimmusay itoy a tawen a pakairamanan da Godofredo Reyes ken Claire Sumahit.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn